CELEX: 62020TN0610
Language: hu
Date: 2020-10-02 00:00:00
Title: T-610/20. sz. ügy: 2020. október 2-án benyújtott kereset – Egis Bâtiments International és InCA kontra Parlament

2020.11.16.   
            
            
               HU
            
            
               Az Európai Unió Hivatalos Lapja
            
            
               C 390/45
            
         
      2020. október 2-án benyújtott kereset – Egis Bâtiments International és InCA kontra Parlament
      (T-610/20. sz. ügy)
      (2020/C 390/63)
      Az eljárás nyelve: francia
      
         Felek
      
      
         Felperesek: Egis Bâtiments International (Montreuil, Franciaország) és InCA – Ingénieurs Conseils Associés Sàrl (Niederanven, Luxemburg) (képviselők: A. Rodesch és R. Jazbinsek ügyvédek)
      
         Alperes: Európai Parlament
      
         Kérelmek
      
      A felperesek azt kérik, hogy a Törvényszék:
      
                  —
               
               
                  alakilag fogadja el a jelen keresetet;
               
            
                  —
               
               
                  állapítsa meg három jogalapjának megalapozottságát;
               
            
                  —
               
               
                  ebből következően mondja ki, hogy az Európai Parlament az alábbi, közzétételre szánt sajtónyilatkozatok megtételét nem tudta teljesíteni anélkül, hogy ne sértette volna meg a felek között 2019. április 9-én aláírt egyezség 8. cikkét, vagy pedig anélkül, hogy a megállapodások végrehajtása során ne sértette volna meg a jóhiszeműség elvét;
               
            [bizalmas] (1)
      
      
                  —
               
               
                  állapítsa meg, hogy ezen, újságcikkekben megjelent, átdolgozott nyilatkozatok a felek között 2019. április 9-én aláírt egyezség 8. cikkében foglalt információk bizalmas kezelésére vonatkozó záradék megsértésének minősülnek, vagy pedig mondja ki, hogy a sajtónyilatkozatok a Code civil luxembourgeois (luxemburgi polgári törvényköny) 1134. cikke alapján az említett egyezség jóhiszemű teljesítése megsértésének minősülnek;
               
            
                  —
               
               
                  következésképpen, az Európai Parlament által képviselt Európai Uniót kötelezze elsődlegesen a megállapodásban rögzített kártérítésnek megfelelő 100 000 euró összeg megfizetésére, egyébként pedig, másodlagosan, valamennyi olyan méltányossági alapon megállapítandó összeg megfizetésére, amelyek a feltárt sajtóbeli közzétételekből és különösen a két felperesi társaság képmáshoz való jogának megsértéséből eredően elszenvedett kár megtérítésére irányulnak, és egyetemlegesen kötelezze őket ezen összegnek az EGIS Bâtiment International SAS egyszerűsített részvénytársaság és az INCA Ingénieurs Conseils Associas SARL korlátolt felelősségű társaság részére való – mivel a két felperes az e két felperes által képviselt EGIS Bâtiment International – Inca Ingénieurs Conseils Associés ideigleges társulás tagjaiként járnak el –, a megállapodásban rögzített kamatokkal, vagy a cikkek közzétételének 2019. június 27-i időpontjától, vagy az első felszólítás 2019. július 16-i időpontjától, vagy pedig a jelen keresettől számított törvényes kamattal együtt történő megfizetésére;
               
            
                  —
               
               
                  mivel az Európai Parlament elutasította hibájának elismerését, a felpereseknek bíróság előtt kellett keresetet indítaniuk, és ügyvéddel kellett képviseltetniük magukat;
               
            
                  —
               
               
                  a jelenlegi luxemburgi ítélkezési gyakorlatra tekintettel a jogalanyoknak az elszenvedett kár teljes körű megtérítéséhez való joguk alapján jogosultak az ügyvédi költségeik megtérítésére;
               
            
                  —
               
               
                  amint azt a Cour d’appel luxembourgeoise (luxemburgi fellebbviteli bíróság) elismerte, feltétlen jogelvnek minősül, hogy a vétkes magatartást tanúsító személynek bármely vétkes magatartásból eredő kárt meg kell térítenie, e kártérítésnek pedig teljes körűnek kell lennie. A védelemhez kapcsolódó költségek egyértelműen megtérítendő károknak minősülnek, és az áldozatnak nyújtott kárenyhítés nem tekinthető teljes körűnek, ha megfosztják őt ezen, védelemhez kapcsolódó költségektől, vagy ha jogának elismertetése e jogalany számára költségekkel jár. A teljes kártérítéshez való jog igazolja a védelemhez kapcsolódó költségek, köztük az ügyvédi díj felmerülésének ismétlődését (Cour d’appel, 2012. január 4., 35. szakasz, 848. o.);
               
            
                  —
               
               
                  másfelől, a Cour de cassation luxembourgeoise (luxemburgi semmítőszék) a 2012. február 9-i ítéletében egy vétkes magatartás tekintetében mondta ki a perköltségek halmozódásának az objektív felelősségen alapuló elvét és az ügyvédi díj kártérítés címén való teljes körű visszatérítésének elvét (Cour de cassation, 2012. február 9., 5/12 J. T. L. szám, 2012., 54. o.);
               
            
                  —
               
               
                  ebből következően a kár teljes körű megtérítése alapján kötelezze az Európai Uniót az ügyvédi díj címén felmerült költségek után 5 000 euró összegnek a két felperesből álló EGIS Bâtiment International – Inca Ingénieurs Conseils Associés ideiglenes társulás részére való, a megállapodásban rögzített kamatokkal, vagy a cikkek közzétételének 2019. június 27-i időpontjától, vagy az első felszólítás 2019. július 16-i időpontjától, vagy pedig a jelen keresettől számított törvényes kamattal együtt történő megfizetésére;
               
            
                  —
               
               
                  tartson fenn a felperesek részére minden egyéb érvényesítendő jogot, követelést, jogalapot és kérelmet;
               
            
                  —
               
               
                  az eljárási szabályzat 134. cikke (1) bekezdése alapján az alperest kötelezze az eljárás valamennyi költségének a viselésére.
               
            
         Jogalapok és fontosabb érvek
      
      Keresetük alátámasztása érdekében a felperesek három jogalapra hivatkoznak.
      
                  1.
               
               
                  Az első, a 2019. április 9-i egyezség 8. cikkének és a Code civil luxembourgeois (luxemburgi polgári törvényköny) 2044. cikkének együttes alkalmazására alapított jogalap, mivel az Európai Parlament olyan közleményeket tett közzé a sajtóban, amelyek sértik az információk bizalmas kezelésére vonatkozó záradékot, amely ugyanakkor rögzítésre került a felek között a szerződés felmondása vonatkozásában kötött, e feleket összekötő egyezségben.
               
            
                  2.
               
               
                  A második, a 2019. április 9-i egyezség és a Code civil luxembourgeois (luxemburgi polgári törvényköny) 1134. cikkének együttes alkalmazására alapított jogalap, amennyiben a Parlament által tett sajtónyilatkozatok sértik a szerződés teljes körű végrehajtásának szerves részét képező jóhiszeműségre vonatkozó kötelezettséget. A Parlament a sajtóban azt közölte, hogy a felperes felek a Parlament luxemburgi Konrad Adenauer (KAD) épületének kibővítési és felújítási projektjével összefüggésben nem alkalmasak a munkálatok nyomon követésére irányuló vezető koordinációs feladataik ellátására, valamint az e projekthez kapcsolódó tanulmányok további folytatására és véglegesítésére, felelőssé téve őket a KAD építésével kapcsolatban felmerült többletköltségekért és határidőkért. A felperesek úgy vélik, hogy e magatartás vétkesnek minősül abban az összefüggésben, hogy egyrészt e hibák vita tárgyát képezték, másrészt pedig a szerződés indokolás nélkül történt felmondása címén kártérítésben részesültek.
               
            
                  3.
               
               
                  A harmadik, az eljárási szabályzat 134. cikkének (1) bekezdésére alapított jogalap, amennyiben a Törvényszék a pervesztes felet kötelezi a költségek viselésére. A kár teljes körű megtérítése iránti jog keretében a jogi segítséggel kapcsolatban felmerült költségek megtérítése is a kérelem részét képezi.
               
            
         (1)  Kitakart bizalmas adatok.